আইফোন উপহার নিয়ে দুই বছরের জন্য নিষিদ্ধ হলেন ক্রিকেটার নাসির
দুর্নীতির দায়ের বাংলাদেশি ক্রিকেটার নাসির হোসেনকে সব ধরনের ক্রিকেট থেকে দুই বছরের জন্য নিষিদ্ধ ঘোষণা করেছে ইন্টারন্যাশনাল ক্রিকেট কাউন্সিল (আইসিসি)।
এর মধ্যে ছয় মাস স্থগিত নিষেধাজ্ঞা রাখা হয়েছে।
এর ফলে ২০২৫ সালের সাতই এপ্রিল পর্যন্ত সব ধরনের ক্রিকেট থেকে দূরে থাকতে হবে বাংলাদেশি এই অলরাউন্ডারকে।
তবে এর মধ্যে আইসিসির নিয়ম মানতে ব্যর্থ হলে আরও ছয় মাস নিষিদ্ধ থাকতে হতে পারে মি. হোসেনকে।
আন্তর্জাতিক ক্রিকেটের সর্বোচ্চ নিয়ন্ত্রণ সংস্থা আইসিসি মঙ্গলবার এক সংবাদ বিজ্ঞপ্তিতে নাসিরের শাস্তির খবর জানিয়েছে।
২০২১ সালে সংযুক্ত আরব আমিরাতে টি-টেন লিগে অংশ নিয়েছিলেন নাসির হোসেন। মূলতঃ সেখানে খেলার সময়ই আইসিসির সন্দেহের তির পড়ে মি. হোসেনের ওপর।
এরপর ২০২৩ সালের সেপ্টেম্বর মাসে তার বিরুদ্ধে আনুষ্ঠানিকভাবে অভিযোগ আনে আইসিসি।
মি. হোসেন সব অভিযোগ স্বীকার করে নিয়েছেন বলে জানিয়েছে আইসিসি।
মি. নাসিরের বিরুদ্ধে আইসিসির দুর্নীতি বিরোধী তিনটি ধারায় অভিযোগ আনা হয়।
এসব অভিযোগের মূল কারণ হচ্ছে, আইসিসির দুর্নীতি বিরোধী নিয়ম ভঙ্গ করে উপহার হিসেবে বেশি দামি আইফোন-টুয়েলভ গ্রহণ করা।
এই উপহারটি গ্রহণ করে তিনি তিনটি নিয়ম ভঙ্গ করেছেন বলে জানিয়েছে আইসিসি।
এর মধ্যে ২.৪.৩ ধারায় আছে, নাসির ৭৫০ ইউএস ডলার উপহারের রসিদ নিয়োগপ্রাপ্ত দুর্নীতিবিরোধী কর্মকর্তাকে দেখাতে ব্যর্থ হয়েছেন। উপহারটি একটি আইফোন ১২ বলে আইসিসির বিজ্ঞপ্তিতে উল্লেখ করা হয়েছে।
২.৪.৪ ধারা অনুযায়ী, আইফোন ১২ নেওয়ার মাধ্যমের দুর্নীতির প্রস্তাব বা আমন্ত্রণের বিস্তারিত তথ্য দুর্নীতিবিরোধী কর্মকর্তাকে প্রদান করতে ব্যর্থ হয়েছেন তিনি।
এছাড়া আইসিসির দুর্নীতি বিরোধী ২.৪.৬ ধারাও ভেঙেছেন নাসির।
এই অভিযোগে বলা হয়েছে, সম্ভাব্য দুর্নীতির তদন্তে কোনো ধরনের গ্রহণযোগ্য কারণ ছাড়াই তিনি সহায়তা করতে অস্বীকৃতি জানিয়েছেন বা ব্যর্থ হয়েছেন।
আর সে কারণেই এই শাস্তিমূলক ব্যবস্থা গ্রহণ করা হয়েছে বলে জানিয়েছে আইসিসি।
৩২ বছর বয়সী অলরাউন্ডার নাসির হোসেন বাংলাদেশের হয়ে এখন পর্যন্ত ১১৫টি ম্যাচ খেলেছেন।
২০১১ সালে অভিষেকের পর নাসির হোসেন সর্বশেষ জাতীয় দলের হয়ে খেলেছেন ২০১৮ সালের জানুয়ারিতে।
এই সময়ে ১৯টি টেস্ট, ৬৫টি ওয়ানডে এবং ৩১টি টি-টোয়েন্টি ম্যাচ খেছেন মি. হোসেন।
গত কয়েক বছর ধরে তাকে ঘরোয়া লিগেই বেশি দেখা যাচ্ছে।
সর্বশেষ গত বছরের মে মাসে বাংলাদেশে স্বীকৃত ক্রিকেট খেলেন তিনি- ঢাকা প্রিমিয়ার লিগে।
গত আসরে বিপিএলের অন্যতম সেরা পারফরমার ছিলেন এই অলরাউন্ডার।
ঢাকা ডমিনেটরসের হয়ে ১২ ম্যাচ খেলে ৪৫.৭৫ গড়ে ৩৬৬ রান করার পাশাপাশি বল হাতে ১৪.৬ গড়ে নিয়েছিলেন ১৬টি উইকেট।
এখন দুর্নীতির অভিযোগ প্রমাণিত হওয়ায় ঘরোয়া লিগ-সহ কোনো ধরনের ক্রিকেটে অংশ নিতে পারবেন না নাসির হোসেন।
শাস্তির শর্ত পুরোপুরিভাবে মেনে চলতে পারলে ২০২৫ সালের সাতই এপ্রিল আবারও তিনি আন্তর্জাতিক ক্রিকেটে তিনি ফিরতে পারবেন বলে জানিয়েছে আইসিসি।

দুর্নীতির দায়ের বাংলাদেশি ক্রিকেটার নাসির হোসেনকে সব ধরনের ক্রিকেট থেকে দুই বছরের জন্য নিষিদ্ধ ঘোষণা করেছে ইন্টারন্যাশনাল ক্রিকেট কাউন্সিল (আইসিসি)।